Κανονισμός (ΕΚ) αριθ. 1139/2003 της Επιτροπής

της 27ης Ιουνίου 2003

για την τροποποίηση του κανονισμού (EΚ) αριθ. 999/2001 του Ευρωπαϊκού Κοινοβουλίου και του Συμβουλίου σχετικά με τα προγράμματα παρακολούθησης και τα ειδικά υλικά κινδύνου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών(1), όπως τροποποιήθηκε τελευταία από τον κανονισμό (ΕΚ) αριθ. 1053/2003 της Επιτροπής(2), και ιδίως το άρθρο 23,

Εκτιμώντας τα ακόλουθα:

(1) Ο κανονισμός (EΚ) αριθ. 999/2001 ορίζει κανόνες για την παρακολούθηση της μεταδοτικής σπογγώδους εγκεφαλοπάθειας (ΜΣΕ) στα αιγοπρόβατα, συμπεριλαμβανομένης της παρακολούθησης ενός δείγματος ζώων που δεν σφάζονται για ανθρώπινη κατανάλωση. Είναι αναγκαίο να αποσαφηνιστεί ο ορισμός αυτής της ομάδας ζώων, ώστε να αποφεύγεται η ακατάλληλη στοχοθέτηση των δειγμάτων.

(2) Ο κανονισμός (EΚ) αριθ. 999/2001 ορίζει μέτρα εξάλειψης μετά τη διαπίστωση ΜΣΕ σε αιγοπρόβατα. Προκειμένου να συγκεντρώνονται επιδημιολογικές πληροφορίες, πρέπει να διενεργούνται στοχοθετημένες δοκιμές στα ζώα που θανατώνονται σύμφωνα με αυτά τα μέτρα.

(3) Είναι, θεωρητικά, πιθανό να υπάρχει ΜΣΕ στον πληθυσμό των αιγοπροβάτων. Με τη χρήση των συνηθισμένων μεθόδων δεν είναι δυνατή η διάκριση μεταξύ ΜΣΕ και τρομώδους νόσου στα ζώα αυτά. Το επίπεδο μολυσματικότητας στον ειλεό, και για τις δύο ασθένειες, είναι σημαντικό από το πρώιμο στάδιο της μόλυνσης. Ως μέτρο προφύλαξης, ο ειλεός των αιγοπροβάτων οποιασδήποτε ηλικίας πρέπει να προστίθεται στον κατάλογο των ειδικών υλικών κινδύνου.

(4) Στη γνώμη της 7ης και 8ης Νοεμβρίου 2002 για την κατανομή της μολυσματικότητας της ΜΣΕ σε ιστούς μηρυκαστικών, η επιστημονική συντονιστική επιτροπή (ΕΣΕ) συνέστησε να θεωρείται ότι οι αμυγδαλές των βοοειδών οποιασδήποτε ηλικίας ενέχουν κίνδυνο σπογγώδους εγκεφαλοπάθειας των βοοειδών (ΣΕΒ).

(5) Η ΕΣΕ δήλωσε ότι, για να αποφεύγεται κάθε κίνδυνος ΣΕΒ, κατά τη συγκομιδή κρέατος από την κεφαλή και τη γλώσσα των βοοειδών που προορίζεται για κατανάλωση από τον άνθρωπο πρέπει να αποφεύγεται η μόλυνση με κεντρικούς νευρικούς ιστούς και υλικό αμυγδαλών.

(6) Επειδή η κατάσταση των κεφαλών εξαρτάται κυρίως από την προσεκτική τους μεταχείριση και από το ασφαλές σφράγισμα του μετωπιαίου τρήματος και του ινιακού τρήματος, πρέπει να λειτουργούν συστήματα ελέγχου στα σφαγεία και στα εργαστήρια τεμαχισμού που έχουν εγκριθεί ειδικά.

(7) Οι κανόνες για την αποστολή σφαγίων, ημιμορίων και τεταρτημορίων σφαγίων που δεν περιλαμβάνουν άλλα ειδικά υλικά κινδύνου εκτός από τη σπονδυλική στήλη, σε άλλα κράτη μέλη χωρίς την προηγούμενη συμφωνία των τελευταίων, πρέπει να επεκταθούν στα ημιμόρια σφαγίων που τεμαχίζονται σε όχι περισσότερα από τρία κομμάτια, αντικατοπτρίζοντας το πραγματικό εμπόριο μεταξύ των κρατών μελών.

(8) Ο κανονισμός (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου(3), όπως τροποποιήθηκε από τον κανονισμό (ΕΚ) αριθ. 808/2003 της Επιτροπής(4), ορίζει κανόνες υγείας των ζώων και δημόσιας υγείας κατά τη συλλογή, τη μεταφορά, την αποθήκευση, τον εν γένει χειρισμό, τη μεταποίηση και τη χρησιμοποίηση ή την τελική διάθεση ζωικών υποπροϊόντων που δεν προορίζονται για κατανάλωση από τον άνθρωπο, συμπεριλαμβανομένης της διάθεσής τους στην αγορά και, σε ορισμένες ειδικές περιπτώσεις, της εξαγωγής και της διαμετακόμισής τους. Επομένως, οι ειδικοί κανόνες για την απόσυρση και τη διάθεση αυτών των προϊόντων που προβλέπονται στο παράρτημα ΧΙ του κανονισμού (ΕΚ) αριθ. 999/2001 διαγράφονται.

(9) Επομένως, ο κανονισμός (ΕΟΚ) αριθ. 999/2001 πρέπει να τροποποιηθεί ανάλογα.

(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης κτηνιατρικής επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παραρτήματα III και XI του κανονισμού (ΕΚ) αριθ. 999/2001 τροποποιούνται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Οκτωβρίου 2003.

Η νέα διάταξη του παραρτήματος ΧΙ μέρος Α σημείο 1 στοιχείο α) ii) του κανονισμού (ΕΚ) αριθ. 999/2001, όπως περιγράφεται στο σημείο 2 του παραρτήματος του παρόντος κανονισμού ισχύει για τα ζώα που σφάζονται από την 1η Οκτωβρίου 2003 και μετά.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουνίου 2003.

Για την Επιτροπή

David Byrne

Μέλος της Επιτροπής

(1) ΕΕ L 147 της 31.5.2001, σ. 1.

(2) ΕΕ L 152 της 20.6.2003, σ. 8.

(3) ΕΕ L 273 της 10.10.2002, σ. 1.

(4) ΕΕ L 117 της 13.5.2003, σ. 1.

ΠΑΡΑΡΤΗΜΑ

Τα παραρτήματα ΙΙΙ και ΧΙ τροποποιούνται ως εξής:

1. Το παράρτημα III αντικαθίσταται από το ακόλουθο:

"ΠΑΡΑΡΤΗΜΑ ΙΙΙ

ΣΥΣΤΗΜΑ ΠΑΡΑΚΟΛΟΥΘΗΣΗΣ

ΚΕΦΑΛΑΙΟ Α

I. ΠΑΡΑΚΟΛΟΗΘΗΣΗ ΒΟΟΕΙΔΩΝ

1. Γενικά

Η παρακολούθηση των βοοειδών γίνεται σύμφωνα με τις εργαστηριακές μεθόδους που ορίζονται στο παράρτημα Χ κεφάλαιο Γ σημείο 3.1 στοιχείο β).

2. Παρακολούθηση ζώων που σφάζονται για κατανάλωση από τον άνθρωπο

2.1. Όλα τα βοοειδή ηλικίας άνω των 24 μηνών:

- τα οποία υπόκεινται στην "ειδική επείγουσα σφαγή", όπως ορίζεται στο άρθρο 2 στοιχείο ιδ) της οδηγίας 64/433/ΕΟΚ του Συμβουλίου(1), ή

- τα οποία σφάζονται σύμφωνα με το παράρτημα I κεφάλαιο VI σημείο 28 στοιχείο γ) της οδηγίας 64/433/ΕΟΚ, με εξαίρεση τα ζώα χωρίς κλινικά συμπτώματα που σφάζονται στο πλαίσιο της εκστρατείας για την εξάλειψη μιας νόσου,

υποβάλλονται σε δοκιμή για ΣΕΒ.

2.2. Όλα τα βοοειδή ηλικίας άνω των 30 μηνών:

- τα οποία υπόκεινται σε κανονική σφαγή για κατανάλωση από τον άνθρωπο, ή

- τα οποία σφάζονται στο πλαίσιο της εκστρατείας για την εξάλειψη μιας νόσου σύμφωνα με το παράρτημα I κεφάλαιο VI σημείο 28 στοιχείο γ) της οδηγίας 64/433/ΕΟΚ, χωρίς να παρουσιάζουν κλινικά συμπτώματα της νόσου,

υποβάλλονται σε δοκιμή για ΣΕΒ.

2.3. Κατά παρέκκλιση του σημείου 2.2, η Σουηδία μπορεί να αποφασίζει την εξέταση μόνο ενός τυχαίου δείγματος βοοειδών όσον αφορά βοοειδή που γεννώνται, εκτρέφονται και σφάζονται στο έδαφός της. Το δείγμα πρέπει να περιλαμβάνει τουλάχιστον 10000 ζώα ανά έτος.

3. Παρακολούθηση ζώων που δεν σφάζονται για κατανάλωση από τον άνθρωπο

3.1. Όλα τα βοοειδή ηλικίας άνω των 24 μηνών που έχουν πεθάνει ή θανατωθεί, αλλά:

- δεν θανατώθηκαν για καταστροφή σύμφωνα με τον κανονισμό (ΕΚ) αριθ. 716/96 της Επιτροπής(2),

- δεν θανατώθηκαν στο πλαίσιο επιδημικής νόσου, όπως ο αφθώδης πυρετός,

- δεν εσφάγησαν για κατανάλωση από τον άνθρωπο,

υποβάλλονται σε δοκιμή για ΣΕΒ.

3.2. Τα κράτη μέλη μπορούν να αποφασίζουν την παρέκκλιση από τις διατάξεις του σημείου 3.1 σε απομακρυσμένες περιοχές με χαμηλή πυκνότητα πληθυσμού ζώων, εφόσον δεν οργανώνεται συλλογή νεκρών ζώων. Τα κράτη μέλη που προβαίνουν σε αυτή την παρέκκλιση ενημερώνουν την Ευρωπαϊκή Επιτροπή σχετικά και υποβάλλουν κατάλογο των περιοχών στις οποίες ισχύει η παρέκκλιση. Η παρέκκλιση δεν πρέπει να καλύπτει πάνω από 10 % το πληθυσμού βοοειδών σε ένα κράτος μέλος.

4. Παρακολούθηση ζώων που αγοράζονται για να καταστραφούν σύμφωνα με τον κανονισμό (ΕΚ) αριθ. 716/96

4.1. Όλα τα ζώα που σφάζονται υποχρεωτικά ή που κατά την επιθεώρηση πριν από τη σφαγή διαπιστώνεται ότι είναι άρρωστα υποβάλλονται σε δοκιμή για ΣΕΒ.

4.2. Όλα τα ζώα άνω των 42 μηνών που έχουν γεννηθεί μετά την 1η Αυγούστου 1996 υποβάλλονται σε δοκιμή για ΣΕΒ.

4.3. Τυχαίο δείγμα τουλάχιστον 10000 ζώων ετησίως, από ζώα που δεν καλύπτονται από τα σημεία 4.1 ή 4.2, υποβάλλεται σε δοκιμή για ΣΕΒ.

5. Παρακολούθηση άλλων ζώων

Εκτός από τη δοκιμή που αναφέρεται στα σημεία 2 έως 4, τα κράτη μέλη μπορούν, σε εθελοντική βάση, να αποφασίσουν τη δοκιμή άλλων βοοειδών που προέρχονται από χώρες με αυτόχθονα κρούσματα ΣΕΒ, έχουν καταναλώσει πιθανά μολυσμένες ζωοτροφές, ή έχουν γεννηθεί ή προέρχονται από μητέρες που έχουν μολυνθεί από ΣΕΒ.

6. Μέτρα μετά τη δοκιμή

6.1. Όταν ένα ζώο που σφάζεται για κατανάλωση από τον άνθρωπο υποβάλλεται σε δοκιμή για ΣΕΒ, στο σφάγιο του εν λόγω ζώου δεν δίδεται σήμανση υγειονομικού ελέγχου, όπως προβλέπεται στο κεφάλαιο ΧΙ του παραρτήματος Ι της οδηγίας 64/433/ΕΟΚ, έως ότου υπάρξει αρνητικό αποτέλεσμα της ταχείας δοκιμής.

6.2. Τα κράτη μέλη μπορούν να παρεκκλίνουν από τις διατάξεις του σημείου 6.1 εφόσον υπάρχει επίσημο σύστημα στο σφαγείο με το οποίο εξασφαλίζεται ότι κανένα τεμάχιο των εξεταζόμενων ζώων που φέρουν σήμανση υγειονομικού ελέγχου δεν εγκαταλείπει το σφαγείο έως ότου υπάρξει αρνητικό αποτέλεσμα ταχείας δοκιμής.

6.3. Όλα τα μέρη του σώματος ζώου που υποβάλλεται σε δοκιμή για ΣΕΒ, συμπεριλαμβανομένης της δοράς, παραμένουν υπό επίσημο έλεγχο έως ότου υπάρξει αρνητικό αποτέλεσμα της ταχείας δοκιμής, εκτός αν καταστρέφονται σύμφωνα με το παράρτημα V σημείο 3 ή 4.

6.4. Όλα τα μέρη του σώματος ζώου για το οποίο το αποτέλεσμα της ταχείας δοκιμής είναι θετικό, συμπεριλαμβανομένης της δοράς, καταστρέφονται σύμφωνα με το παράρτημα V σημείο 3 ή 4, εκτός από το υλικό που διατηρείται για τα μητρώα, σύμφωνα με το κεφάλαιο Β τμήμα ΙΙΙ.

6.5. Όταν το αποτέλεσμα της ταχείας δοκιμής είναι θετικό για ζώο που σφάζεται για κατανάλωση από τον άνθρωπο, τουλάχιστον το αμέσως προηγούμενο σφάγιο και τα δύο αμέσως επόμενα σφάγια από το σφάγιο που βρέθηκε θετικό, στην ίδια αλυσίδα παραγωγής του σφαγείου, καταστρέφονται σύμφωνα με το σημείο 6.4, όπως επίσης και το σφάγιο που βρέθηκε θετικό.

6.6. Τα κράτη μέλη μπορούν να παρεκκλίνουν από τις διατάξεις του σημείου 6.5, όταν στο σφαγείο υπάρχει σύστημα πρόληψης της μόλυνσης μεταξύ των σφαγίων.

II. ΠΑΡΑΚΟΛΟYΘΗΣΗ ΑΙΓΟΠΡΟΒAΤΩΝ

1. Γενικά

Η παρακολούθηση των αιγοπροβάτων διεξάγεται σύμφωνα με τις εργαστηριακές μεθόδους που καθορίζονται στο παράρτημα Χ κεφάλαιο Γ σημείο 3.2 στοιχείο β).

2. Παρακολούθηση ζώων που σφάζονται για κατανάλωση από τον άνθρωπο

Ζώα ηλικίας άνω των 18 μηνών ή που έχουν περισσότερους από δύο κοπτήρες που έχουν ανατείλει μέσω των ούλων και τα οποία σφάζονται για κατανάλωση από τον άνθρωπο υποβάλλονται σε δοκιμή σύμφωνα με το μέγεθος δείγματος που αναφέρεται στον πίνακα. Η δειγματοληψία πρέπει να είναι αντιπροσωπευτική για κάθε περιοχή και εποχή. Η επιλογή του δείγματος καθορίζεται μεριμνώντας ώστε να αποφεύγεται η υπερεκπροσώπηση οποιασδήποτε ομάδας ως προς την καταγωγή, το είδος, την ηλικία, την φυλή, το είδος παραγωγής ή οποιοδήποτε άλλο χαρακτηριστικό. Η ηλικία των ζώων εκτιμάται βάσει της οδοντοφυΐας, εμφανών ενδείξεων ωριμότητας ή άλλων αξιόπιστων πληροφοριών. Πρέπει να αποφεύγεται, ει δυνατόν, η πολλαπλή δειγματοληψία στο ίδιο κοπάδι.

>ΘΕΣΗ ΠΙΝΑΚΑ>

Ένα κράτος μέλος μπορεί να πραγματοποιεί δοκιμές σε αριθμό ζώων κατώτερο εκείνου που αναφέρεται στον πίνακα εάν τα πιο πρόσφατα επίσημα στατιστικά στοιχεία δείχνουν ότι ο αριθμός αυτός ισούται με το 25 % των ακατάλληλων για αναπαραγωγή προβάτων που σφάζονται ετησίως σε αυτό το κράτος μέλος.

3. Παρακολούθηση ζώων που δεν σφάζονται για κατανάλωση από τον άνθρωπο

Ζώα ηλικίας άνω των 18 μηνών ή που έχουν περισσότερους από δύο μόνιμους κοπτήρες, οι οποίοι έχουν ανατείλει μέσω των ούλων, που έχουν πεθάνει ή θανατωθεί, αλλά τα οποία:

- δεν θανατώθηκαν στο πλαίσιο μιας εκστρατείας εξάλειψης νόσου,

- δεν εσφάγησαν για κατανάλωση από τον άνθρωπο,

υποβάλλονται σε δοκιμή σύμφωνα με το μέγεθος δείγματος που αναφέρεται στον πίνακα. Η δειγματοληψία πρέπει να είναι αντιπροσωπευτική για κάθε περιοχή και εποχή. Η επιλογή του δείγματος καθορίζεται μεριμνώντας ώστε να αποφεύγεται η υπερεκπροσώπηση οποιασδήποτε ομάδας ως προς την καταγωγή, το είδος, την ηλικία, την φυλή, το είδος παραγωγής ή οποιοδήποτε άλλο χαρακτηριστικό. Η ηλικία των ζώων εκτιμάται βάσει της οδοντοφυΐας, εμφανών ενδείξεων ωριμότητας ή άλλων αξιόπιστων πληροφοριών. Πρέπει να αποφεύγεται, ει δυνατόν, η πολλαπλή δειγματοληψία στο ίδιο κοπάδι.

Τα κράτη μέλη μπορούν να αποφασίζουν την εξαίρεση από τη δειγματοληψία απομακρυσμένων περιοχών με χαμηλή πυκνότητα πληθυσμού ζώων, εφόσον δεν οργανώνεται συλλογή νεκρών ζώων. Τα κράτη μέλη που προβαίνουν σε αυτή την παρέκκλιση ενημερώνουν την Ευρωπαϊκή Επιτροπή σχετικά και υποβάλλουν κατάλογο των περιοχών στις οποίες ισχύει η παρέκκλιση. Η παρέκκλιση δεν πρέπει να καλύπτει πάνω από 10 % του πληθυσμού αιγοπροβάτων σε ένα κράτος μέλος.

>ΘΕΣΗ ΠΙΝΑΚΑ>

4. Παρακολούθηση σε μολυσμένα κοπάδια

Από την 1η Οκτωβρίου 2003, τα ζώα ηλικίας άνω των δώδεκα μηνών ή των οποίων ένας μόνιμος κοπτήρας έχει ανατείλει μέσω των ούλων, τα οποία θανατώνονται σύμφωνα με τις διατάξεις του παραρτήματος VII σημείο 2 στοιχείο β) εδάφιο i) ή ii) ή σημείο 2 στοιχείο γ), υποβάλλονται σε δοκιμή με βάση την επιλογή απλού τυχαίου δείγματος σύμφωνα με το μέγεθος του δείγματος που αναφέρεται στον πίνακα.

>ΘΕΣΗ ΠΙΝΑΚΑ>

5. Παρακολούθηση άλλων ζώων

Εκτός από τα προγράμματα παρακολούθησης που αναφέρονται στα σημεία 2, 3 και 4, τα κράτη μέλη μπορούν, σε εθελοντική βάση, να παρακολουθούν άλλα ζώα και συγκεκριμένα:

- ζώα που χρησιμοποιούνται για την παραγωγή γαλακτοκομικών προϊόντων,

- ζώα που προέρχονται από χώρες με αυτόχθονα κρούσματα ΜΣΕ,

- ζώα που έχουν καταναλώσει πιθανά μολυσμένες ζωοτροφές,

- ζώα που έχουν γεννηθεί ή προέρχονται από μητέρες που έχουν μολυνθεί από ΜΣΕ,

- ζώα από κοπάδια μολυσμένα από ΜΣΕ.

6. Μέτρα μετά τη δοκιμή σε αιγοπρόβατα

6.1. Όταν ένα ζώο που σφάζεται για κατανάλωση από τον άνθρωπο υποβάλλεται σε δοκιμή για ΜΣΕ, στο σφάγιο του εν λόγω ζώου δεν δίδεται σήμανση υγειονομικού ελέγχου, όπως προβλέπεται στο κεφάλαιο ΧΙ του παραρτήματος Ι της οδηγίας 64/433/ΕΟΚ, έως ότου υπάρξει αρνητικό αποτέλεσμα της ταχείας δοκιμής.

6.2. Τα κράτη μέλη μπορούν να παρεκκλίνουν από τις διατάξεις του σημείου 6.1 εφόσον υπάρχει επίσημο σύστημα στο σφαγείο με το οποίο εξασφαλίζεται ότι κανένα τεμάχιο των εξεταζόμενων ζώων που φέρουν σήμανση υγειονομικού ελέγχου δεν εγκαταλείπει το σφαγείο έως ότου υπάρξει αρνητικό αποτέλεσμα ταχείας δοκιμής.

6.3. Όλα τα μέρη του σώματος ζώου που έχει υποβληθεί σε δοκιμή, συμπεριλαμβανομένης της δοράς, παραμένουν υπό επίσημο έλεγχο έως ότου υπάρξει αρνητικό αποτέλεσμα της ταχείας δοκιμής, εκτός αν καταστρέφονται σύμφωνα με το παράρτημα V σημείο 3 ή 4.

6.4. Όλα τα μέρη του σώματος ζώου για το οποίο το αποτέλεσμα της ταχείας δοκιμής είναι θετικό, συμπεριλαμβανομένης της δοράς, καταστρέφονται σύμφωνα με το παράρτημα V σημείο 3 ή 4, εκτός από το υλικό που διατηρείται για τα μητρώα, σύμφωνα με το κεφάλαιο Β τμήμα ΙΙΙ.

7. Γονοτυπικές αναλύσεις

7.1. Για κάθε θετική περίπτωση ΜΣΕ σε πρόβατα προσδιορίζεται ο γονότυπος της πρωτεΐνης πριόν. Αναφέρονται αμέσως στην Επιτροπή περιπτώσεις ΜΣΕ σε ανθεκτικούς γονότυπους (πρόβατα με γονότυπους που κωδικοποιούν αλανίνη και στα δύο αλληλόμορφα σε κωδικόνιο 136, αργινίνη και στα δύο αλληλόμορφα σε κωδικόνιο 154 και αργινίνη και στα δύο αλληλόμορφα σε κωδικόνιο 171). Όπου είναι δυνατόν, παρόμοια κρούσματα υποβάλλονται για προσδιορισμό του στελέχους. Όταν δεν είναι δυνατός ο προσδιορισμός του στελέχους παρόμοιων κρουσμάτων, το κοπάδι καταγωγής και όλα τα άλλα κοπάδια από τα οποία πέρασε το ζώο υποβάλλονται σε αυξημένη παρακολούθηση, με σκοπό τον εντοπισμό άλλων κρουσμάτων ΜΣΕ για προσδιορισμό του στελέχους.

7.2. Επιπλέον των ζώων που υποβάλλονται σε γονοτυπική ανάλυση δυνάμει των διατάξεων του σημείου 7.1, προσδιορίζεται ο γονότυπος της πρωτεΐνης πριόν ενός τυχαίου επιμέρους δείγματος των προβάτων που υποβλήθηκαν σε δοκιμή δυνάμει των διατάξεων του κεφαλαίου A τμήμα II σημείο 2. Αυτό το επιμέρους δείγμα αντιπροσωπεύει τουλάχιστον ένα τοις εκατό του συνολικού δείγματος για κάθε κράτος μέλος και δεν περιλαμβάνει λιγότερο από 100 ζώα ανά κράτος μέλος. Κατά παρέκκλιση τα κράτη μέλη μπορούν να επιλέξουν να υποβάλουν σε γονοτυπική ανάλυση έναν ισοδύναμο αριθμό ζώντων ζώων παρόμοιας ηλικίας.

III. ΠΑΡΑΚΟΛΟΗΘΗΣΗ ΑΛΛΩΝ ΕΙΔΩΝ ΖΩΩΝ

Τα κράτη μέλη μπορούν σε εθελοντική βάση, να πραγματοποιούν παρακολούθηση για ΜΣΕ σε είδη ζώων πέρα από τα βοοειδή και τα αιγοπρόβατα.

ΚΕΦΑΛΑΙΟ B

I. ΣΤΟΙΧΕΙΑ ΠΟΥ ΠΡΕΠΕΙ ΝΑ ΥΠΟΒΑΛΛΟΥΝ ΤΑ ΚΡΑΤΗ ΜΕΛΗ ΜΕ ΤΗΝ ΕΚΘΕΣΗ ΤΟΥΣ

1. Ο αριθμός των ύποπτων περιπτώσεων ανά είδος ζώων που υπόκεινται σε περιορισμό μετακίνησης σύμφωνα με το άρθρο 12 παράγραφος 1.

2. Ο αριθμός των ύποπτων περιπτώσεων ανά είδος ζώου που υπόκειται σε εργαστηριακή εξέταση σύμφωνα με το άρθρο 12 παράγραφος 2 και το αποτέλεσμα της εξέτασης.

3. Ο αριθμός των κοπαδιών για τα οποία έχουν αναφερθεί και διερευνηθεί ύποπτες περιπτώσεις αιγοπροβάτων σύμφωνα με το άρθρο 12 παράγραφοι 1 και 2.

4. Το εκτιμώμενο μέγεθος κάθε υποπληθυσμού που αναφέρεται στο κεφάλαιο Α, τμήμα I σημεία 3 και 4.

5. Ο αριθμός των βοοειδών κάθε υποπληθυσμού που έχουν υποβληθεί σε δοκιμή που αναφέρεται στο κεφάλαιο A μέρος Ι σημεία 2 έως 5, η μέθοδος επιλογής των δειγμάτων και το αποτέλεσμα των δοκιμών.

6. Το εκτιμώμενο μέγεθος των υποπληθυσμών εκείνων που αναφέρονται στο κεφάλαιο A τμήμα II σημεία 2 έως 3, που επιλέχτηκαν για δειγματοληψία.

7. Ο αριθμός των αιγοπροβάτων και κοπαδιών κάθε υποπληθυσμού που υποβλήθηκαν σε δοκιμή, όπως αναφέρεται στο κεφάλαιο A τμήμα II σημεία 2 έως 5, η μέθοδος επιλογής των δειγμάτων και το αποτέλεσμα των δοκιμών.

8. Ο αριθμός, η κατανομή ανά ηλικιακή ομάδα και η γεωγραφική κατανομή των θετικών περιπτώσεων ΣΕΒ και τρομώδους νόσου. Η χώρα προέλευσης, αν διαφέρει από τη χώρα αναφοράς, των θετικών περιπτώσεων ΣΕΒ και τρομώδους νόσου. Ο αριθμός και η γεωγραφική κατανομή των θετικών ως προς την τρομώδη νόσο κοπαδιών. Το έτος και, εάν είναι δυνατό, ο μήνας γέννησης των ζώων που έχουν προσβληθεί από τη ΣΕΒ.

9. Οι θετικές περιπτώσεις ΜΣΕ οι οποίες επιβεβαιώθηκαν σε άλλα ζώα πλην των βοοειδών και των αιγοπροβάτων.

10. Ο γονότυπος και, εφόσον είναι δυνατόν, η φυλή κάθε ζώου που υφίσταται δειγματοληψία εντός κάθε υποπληθυσμού που αναφέρεται στο κεφάλαιο Α τμήμα II σημεία 7.1 και 7.2.

II. ΠΛΗΡΟΦΟΡΙΕΣ ΠΟΥ ΠΡΕΠΕΙ ΝΑ ΠΕΡΙΛΑΜΒΑΝΟΝΤΑΙ ΣΤΗ ΣΥΝΟΠΤΙΚΗ ΕΚΘΕΣΗ ΤΗΣ ΕΠΙΤΡΟΠΗΣ

Η συνοπτική έκθεση υποβάλλεται υπό τη μορφή πινάκων που καλύπτουν τουλάχιστον τα στοιχεία που αναφέρονται στο μέρος Ι για κάθε κράτος μέλος.

III. ΜΗΤΡΩΑ

1. Η αρμόδια αρχή διατηρεί για επτά χρόνια μητρώα σχετικά με:

- τον αριθμό και το είδος των ζώων που υπόκεινται στους περιορισμούς μετακίνησης που αναφέρονται στο άρθρο 12 παράγραφος 1,

- τον αριθμό και τα αποτελέσματα των κλινικών και επιδημιολογικών εξετάσεων που αναφέρονται στο άρθρο 12 παράγραφος 1,

- τον αριθμό και τα αποτελέσματα των εργαστηριακών εξετάσεων που αναφέρονται στο άρθρο 12 παράγραφος 2,

- τον αριθμό, την ταυτότητα και την καταγωγή των ζώων που αποτέλεσαν αντικείμενο δειγματοληψίας στο πλαίσιο των προγραμμάτων παρακολούθησης που αναφέρονται στο κεφάλαιο Α και, εάν είναι δυνατόν, τη ηλικία, τη φυλή και τα αναμνηστικά στοιχεία,

- το γoνότυπο της πρωτεΐνης πριόν των θετικών ως προς ΜΣΕ κρουσμάτων στα πρόβατα.

2. Το εργαστήριο το οποίο πραγματοποιεί τις εξετάσεις τηρεί, επί επτά έτη, όλα τα στοιχεία των δοκιμών, ιδίως τους φακέλους του εργαστηρίου και, εάν είναι αναγκαίο, τους όγκους παραφίνης και φωτογραφίες των Western blots.

(1) ΕΕ 121 της 29.7.1964, σ. 2012/64.

(2) ΕΕ L 99 της 20.4.1996, σ. 14.".

2. Το παράρτημα ΧΙ μέρος Α αντικαθίσταται από το ακόλουθο:

"ΠΑΡΑΡΤΗΜΑ XI

ΜΕΤΑΒΑΤΙΚΑ ΜΕΤΡΑ ΠΟΥ ΑΝΑΦΕΡΟΝΤΑΙ ΣΤΑ ΑΡΘΡΑ 22 ΚΑΙ 23

A. Σχετικά με το ειδικό υλικό κινδύνου, το μηχανικώς διαχωρισμένο κρέας και τις τεχνικές σφαγής

1. α) Ως ειδικά υλικά κινδύνου ορίζονται οι ακόλουθοι ιστοί:

i) το κρανίο, εκτός της κάτω γνάθου και συμπεριλαμβανομένων του εγκεφάλου και των οφθαλμών, η σπονδυλική στήλη εκτός από τους σπονδύλους ουράς, οι εγκάρσιες αποφύσεις των οσφυϊκών και των θωρακικών σπονδύλων και οι πτέρυγες του ιερού, αλλά συμπεριλαμβανομένων των γαγγλίων της ραχιαίας ρίζας και του νωτιαίου μυελού των βοοειδών ηλικίας άνω των δώδεκα μηνών, καθώς και οι αμυγδαλές, τα έντερα από το δωδεκαδάκτυλο έως το ορθό και το μεσεντέριο των βοοειδών οποιασδήποτε ηλικίας,

ii) το κρανίο, συμπεριλαμβανομένων του εγκεφάλου και των οφθαλμών, οι αμυγδαλές και ο νωτιαίος μυελός αιγοπροβάτων ηλικίας άνω των 12 μηνών ή των οποίων ένας μόνιμος κοπτήρας έχει ανατείλει μέσω των ούλων, καθώς και η σπλήνα και ο ειλεός αιγοπροβάτων κάθε ηλικίας.

Η ηλικία που καθορίστηκε ανωτέρω για την αφαίρεση της σπονδυλικής στήλης των βοοειδών μπορεί να τροποποιηθεί με τροποποίηση του παρόντος κανονισμού σύμφωνα με τη στατιστική πιθανότητα εμφάνισης της ΣΕΒ στις σχετικές ηλικιακές ομάδες του πληθυσμού των βοοειδών στην Κοινότητα, με βάση τα αποτελέσματα της επιτήρησης της ΣΕΒ, όπως ορίζεται στο παράρτημα III κεφάλαιο Α.Ι.

β) Επιπλέον των ειδικών υλικών κινδύνου του σημείου 1 στοιχείο α), οι παρακάτω ιστοί πρέπει να θεωρούνται ως ειδικά υλικά κινδύνου στο Ηνωμένο Βασίλειο της Μεγάλης Βρετανίας και της Βόρειας Ιρλανδίας, καθώς και στην Πορτογαλία, πλην της αυτόνομης περιοχής των Αζορών: ολόκληρη η κεφαλή, εκτός από τη γλώσσα, συμπεριλαμβανομένου του εγκεφάλου, των οφθαλμών και των γαγγλίων του τριδύμου· ο θύμος αδένας, η σπλήνα και ο νωτιαίος μυελός βοοειδών ηλικίας άνω των έξι μηνών.

2. Κατά παρέκκλιση των διατάξεων του σημείου 1 στοιχείο α) εδάφιο i), ενδέχεται να ληφθεί απόφαση σύμφωνα με τη διαδικασία που αναφέρεται στο άρθρο 24 παράγραφος 2 για να επιτραπεί η χρήση σπονδυλικής στήλης και γαγγλίων της ραχιαίας ρίζας των βοοειδών:

α) που έχουν γεννηθεί, εκτραφεί συνεχώς και σφαγεί σε κράτη μέλη για τα οποία η επιστημονική αξιολόγηση έχει ορίσει ότι η εμφάνιση της ΣΕΒ σε αυτόχθονα βοοειδή είναι πολύ απίθανη ή απίθανη αλλά δεν αποκλείεται ή,

β) που έχουν γεννηθεί ύστερα από την ημερομηνία κατά την οποία εφαρμόστηκε στην πράξη η απαγόρευση χορήγησης πρωτεϊνών θηλαστικών σε μηρυκαστικά, από κράτη μέλη στα οποία έχουν καταγραφεί κρούσματα ΣΕΒ σε αυτόχθονα ζώα ή για τα οποία επιστημονική αξιολόγηση έχει ορίσει ότι είναι πιθανή η εμφάνιση της ΣΕΒ σε αυτόχθονα ζώα.

Το Ηνωμένο Βασίλειο, η Πορτογαλία και η Σουηδία μπορεί να επωφεληθούν από αυτή την εξαίρεση με βάση αποδείξεις που έχουν υποβληθεί και αξιολογηθεί προηγουμένως. Άλλα κράτη μέλη μπορούν να υποβάλουν αίτηση για αυτή την εξαίρεση προσκομίζοντας ενισχυτικά αποδεικτικά στοιχεία στην Επιτροπή όσον αφορά το στοιχείο α) ή β), όπως αρμόζει.

Τα κράτη μέλη που επωφελούνται από αυτή την παρέκκλιση εξασφαλίζουν, εκτός από τις απαιτήσεις που έχουν οριστεί στο παράρτημα III κεφάλαιο A τμήμα I, ότι εξετάζονται με μία από τις εγκεκριμένες δοκιμές ταχείας διάγνωσης που αναφέρονται στο παράρτημα X κεφάλαιο Γ σημείο 4 όλα τα βοοειδή ηλικίας μεγαλύτερης των 30 μηνών τα οποία:

i) πέθαναν στο αγρόκτημα ή κατά τη μεταφορά, αλλά δεν εσφάγησαν για κατανάλωση από τον άνθρωπο, με εξαίρεση τα νεκρά ζώα στις απομακρυσμένες περιοχές όπου η πυκνότητα πληθυσμού των ζώων είναι χαμηλή σε κράτη μέλη όπου η εμφάνιση της ΣΕΒ είναι απίθανη,

ii) υπόκεινται σε κανονική σφαγή για κατανάλωση από τον άνθρωπο.

Αυτή η εξαίρεση δεν παρέχεται για να επιτρέψει τη χρήση της σπονδυλικής στήλης και των γαγγλίων της ραχιαίας ρίζας από βοοειδή ηλικίας μεγαλύτερης των 30 μηνών από το Ηνωμένο Βασίλειο και την Πορτογαλία με εξαίρεση την αυτόνομη περιφέρεια των Αζορών.

Εμπειρογνώμονες της Επιτροπής μπορούν να διεξάγουν επιτόπιους ελέγχους για την επαλήθευση των αποδεικτικών στοιχείων που έχουν υποβληθεί σύμφωνα με το άρθρο 21.

3. Τα οστά βοοειδών και αιγοπροβάτων δεν χρησιμοποιούνται για την παραγωγή μηχανικώς διαχωρισμένου κρέατος.

4. Ο τεμαχισμός του κεντρικού νευρικού ιστού διά της εισαγωγής επιμήκους ραβδοειδούς οργάνου στην κρανιακή κοιλότητα μετά την αναισθητοποίηση δεν εφαρμόζεται στα βοοειδή ή τα αιγοπρόβατα των οποίων το κρέας προορίζεται για κατανάλωση από τον άνθρωπο ή τα ζώα.

5. Τα ειδικά υλικά κινδύνου αφαιρούνται:

α) στα σφαγεία, ή, εφόσον είναι αναγκαίο, σε άλλους χώρους σφαγής·

β) στα εργαστήρια τεμαχισμού, στην περίπτωση της σπονδυλικής στήλης των βοοειδών·

γ) όπου ενδείκνυται, σε μονάδες ενδιάμεσου χειρισμού που αναφέρονται στο άρθρο 10 του κανονισμού (EΚ) αριθ. 1774/2002 του Ευρωπαϊκού Κοινοβουλίου και του Συμβουλίου(1), ή σε χρήστες και κέντρα συλλογής που έχουν εγκριθεί και καταχωρηθεί σύμφωνα με το άρθρο 23 παράγραφος 2 στοιχείο γ) σημεία iv), vi) και vii) του κανονισμού (EΚ) αριθ. 1774/2002.

Οι παραπάνω διατάξεις δεν ισχύουν για το υλικό της κατηγορίας 1 για τη σίτιση ειδών νεκροφάγων πτηνών σύμφωνα με το άρθρο 23 σημείο 2 στοιχείο δ) του κανονισμού (ΕΚ) αριθ. 1774/2002.

6. Η συγκομιδή των γλωσσών βοοειδών οποιασδήποτε ηλικίας που προορίζονται για κατανάλωση από τον άνθρωπο ή τα ζώα πραγματοποιείται στο σφαγείο μέσω εγκάρσιας σπληνοειδούς τομής της έκφυσης της γλώσσας από το σώμα του υοειδούς οστού.

7. Η συγκομιδή κρέατος από την κεφαλή των βοοειδών ηλικίας άνω των δώδεκα στα σφαγεία πραγματοποιείται σύμφωνα με ένα σύστημα ελέγχου αναγνωρισμένο από την αρμόδια αρχή, ώστε να εξασφαλίζεται η πρόληψη ενδεχόμενης μόλυνσης του κρέατος της κεφαλής με ιστούς του κεντρικού νευρικού συστήματος. Το σύστημα περιλαμβάνει τουλάχιστον τις ακόλουθες διατάξεις:

- Η συγκομιδή πραγματοποιείται σε ειδικά καθορισμένο χώρο, μόνιμα διαχωρισμένο από τα άλλα μέρη της αλυσίδας σφαγής.

- Όταν οι κεφαλές αφαιρούνται από τον ιμάντα μεταφοράς ή τα άγκιστρα πριν από τη συγκομιδή του κρέατος από την κεφαλή, το μετωπιαίο τρήμα και το ινιακό τρήμα σφραγίζονται με αδιάβροχο και στερεό πώμα. Όταν λαμβάνεται δείγμα από το εγκεφαλικό στέλεχος για εργαστηριακή δοκιμή για ΣΕΒ, το ινιακό τρήμα σφραγίζεται αμέσως μετά τη δειγματοληψία.

- Απαγορεύεται η συγκομιδή κρέατος από την κεφαλή εάν οι οφθαλμοί έχουν υποστεί ζημία ή έχουν απολεσθεί αμέσως πριν ή μετά τη σφαγή, ή εάν η κεφαλή έχει υποστεί άλλου είδους ζημία που ενδέχεται να συνεπάγεται τη μόλυνσή της από ιστούς του κεντρικού νευρικού συστήματος.

- Απαγορεύεται η συγκομιδή κρέατος από την κεφαλή εάν η κεφαλή δεν έχει σφραγισθεί κατάλληλα σύμφωνα με το δεύτερο εδάφιο.

- Με την επιφύλαξη των γενικών κανόνων υγιεινής, θεσπίζονται ειδικές οδηγίες για την εργασία ώστε να εμποδίζεται η μόλυνση του κρέατος της κεφαλής κατά τη συγκομιδή, ιδίως στην περίπτωση που το πώμα σφράγισης που αναφέρεται στο δεύτερο εδάφιο έχει απολεσθεί ή οι οφθαλμοί έχουν υποστεί ζημία στη διάρκεια αυτής της δραστηριότητας.

- Θεσπίζεται πρόγραμμα δειγματοληψίας με τη χρήση κατάλληλης εργαστηριακής δοκιμής για τον εντοπισμό των ιστών του κεντρικού νευρικού συστήματος, ώστε να επαληθεύεται η ορθή εφαρμογή των μέτρων για τον περιορισμό της μόλυνσης.

8. Κατά παρέκκλιση από τις απαιτήσεις του σημείου 7, τα κράτη μέλη μπορούν να αποφασίζουν την εφαρμογή, στα σφαγεία, εναλλακτικού συστήματος ελέγχου για τη συγκομιδή κρέατος από την κεφαλή των βοοειδών, το οποίο θα συνεπάγεται ισοδύναμη μείωση του επιπέδου μόλυνσης του κρέατος από την κεφαλή με ιστούς του κεντρικού νευρικού συστήματος. Θεσπίζεται πρόγραμμα δειγματοληψίας με τη χρήση κατάλληλης εργαστηριακής δοκιμής για τον εντοπισμό των ιστών του κεντρικού νευρικού συστήματος, ώστε να επαληθεύεται η ορθή εφαρμογή των μέτρων για τον περιορισμό της μόλυνσης. Τα κράτη μέλη που κάνουν χρήση αυτής της παρέκκλισης ενημερώνουν την Επιτροπή και τα λοιπά κράτη μέλη, στο πλαίσιο της μονιμης κτηνιατρικής επιτροπής για την τροφική αλυσίδα και την υγεία των ζώων, σχετικά με το σύστημα ελέγχου που εφαρμόζουν και τα αποτελέσματα της δειγματοληψίας.

9. Οι διατάξεις των σημείων 7 και 8 δεν εφαρμόζονται για τη συγκομιδή κρέατος από τη γλώσσα σύμφωνα με το σημείο 6 και για τη συγκομιδή του κρέατος από τα μάγουλα στο σφαγείο, εάν αυτή πραγματοποιείται χωρίς απομάκρυνση της κεφαλής των βοοειδών από τον ιμάντα μεταφοράς ή τα άγκιστρα.

10. Κατά παρέκκλιση των σημείων 5 και 7, τα κράτη μέλη μπορούν να αποφασίσουν να επιτρέψουν:

α) την αφαίρεση του νωτιαίου μυελού των αιγοπροβάτων σε εργαστήρια τεμαχισμού που έχουν εγκριθεί ειδικά για το σκοπό αυτό·

β) την αφαίρεση της σπονδυλικής στήλης από σφάγια ή μέρη σφαγίων σε κρεοπωλεία που έχουν ειδική άδεια, ελέγχονται και καταχωρίζονται για το σκοπό αυτό·

γ) τη συγκομιδή του κρέατος από την κεφαλή των βοοειδών σε εργαστήρια τεμαχισμού που έχουν εγκριθεί ειδικά για το σκοπό αυτό, σύμφωνα με τις ακόλουθες διατάξεις:

Οι κεφαλές βοοειδών που προορίζονται για μεταφορά σε εργαστήρια τεμαχισμού που έχουν εγκριθεί ειδικά για τη συγκομιδή του κρέατος από την κεφαλή, πρέπει να τηρούν τις ακόλουθες διατάξεις:

- οι κεφαλές αναρτώνται σε σχάρα κατά τη διάρκεια της περιόδου αποθήκευσης και της μεταφοράς από το σφαγείο στο ειδικά εγκεκριμένο εργαστήριο τεμαχισμού,

- το μετωπιαίο τρήμα και το ινιακό τρήμα σφραγίζονται κατάλληλα με αδιάβροχο και στερεό πώμα πριν από τη μετακίνηση από τον ιμάντα μεταφοράς ή τα άγκιστρα στις σχάρες. Όταν λαμβάνεται δείγμα από το εγκεφαλικό στέλεχος για εργαστηριακή δοκιμή για ΣΕΒ, το ινιακό τρήμα σφραγίζεται αμέσως μετά τη δειγματοληψία,

- οι κεφαλές που δεν έχουν σφραγισθεί κατάλληλα σύμφωνα με το δεύτερο εδάφιο, ή των οποίων οι οφθαλμοί έχουν υποστεί ζημία ή έχουν απολεσθεί αμέσως πριν ή μετά τη σφαγή, ή οι κεφαλές που έχουν υποστεί άλλου είδους ζημία που ενδέχεται να συνεπάγεται τη μόλυνση του κρέατος της κεφαλής από ιστούς του κεντρικού νευρικού συστήματος, εξαιρούνται από τη μεταφορά στα ειδικά εγκεκριμένα εργαστήρια τεμαχισμού,

- θεσπίζεται πρόγραμμα δειγματοληψίας με τη χρήση κατάλληλης εργαστηριακής δοκιμής για τον εντοπισμό των ιστών του κεντρικού νευρικού συστήματος, ώστε να επαληθεύεται η ορθή εφαρμογή των μέτρων για τον περιορισμό της μόλυνσης.

Η συγκομιδή του κρέατος από την κεφαλή βοοειδών στα εργαστήρια τεμαχισμού που έχουν εγκριθεί ειδικά για το σκοπό αυτό πρέπει να πραγματοποιείται σύμφωνα με ένα σύστημα ελέγχου αναγνωρισμένο από την αρμόδια αρχή ώστε να εξασφαλίζεται η πρόληψη ενδεχόμενης μόλυνσης του κρέατος της κεφαλής. Το σύστημα αυτό περιλαμβάνει, τουλάχιστον, τα ακόλουθα:

- πριν από την έναρξη της συγκομιδής του κρέατος από την κεφαλή, όλες οι κεφαλές ελέγχονται οπτικά για σημεία μόλυνσης ή ζημίας και για να διαπιστωθεί εάν έχουν σφραγισθεί κατάλληλα,

- δεν πραγματοποιείται συγκομιδή του κρέατος εάν η κεφαλή δεν έχει σφραγισθεί κατάλληλα, ή εάν οι οφθαλμοί έχουν υποστεί ζημία, ή εάν η κεφαλή έχει υποστεί άλλου είδους ζημία που ενδέχεται να συνεπάγεται τη μόλυνση του κρέατος της κεφαλής από ιστούς του κεντρικού νευρικού συστήματος. Δεν πραγματοποιείται, επίσης, συγκομιδή του κρέατος από οποιαδήποτε κεφαλή για την οποία υπάρχουν υπόνοιες μόλυνσης από τέτοιες κεφαλές,

- με την επιφύλαξη των γενικών κανόνων υγιεινής, θεσπίζονται ειδικές οδηγίες για την εργασία ώστε να εμποδίζεται η μόλυνση του κρέατος της κεφαλής κατά τη μεταφορά και τη συγκομιδή, ιδίως στην περίπτωση που το πώμα σφράγισης έχει απολεσθεί ή οι οφθαλμοί έχουν υποστεί ζημία στη διάρκεια αυτής της δραστηριότητας,

- Θεσπίζεται πρόγραμμα δειγματοληψίας με τη χρήση κατάλληλης εργαστηριακής δοκιμής για τον εντοπισμό των ιστών του κεντρικού νευρικού συστήματος, ώστε να επαληθεύεται η ορθή εφαρμογή των μέτρων για τον περιορισμό της μόλυνσης.

11. Όλα τα ειδικά υλικά κινδύνου βάφονται με χρωστική ουσία και, κατά περίπτωση, καθίστανται αναγνωρίσιμα αμέσως μετά την αφαίρεσή τους, και διατίθενται ως απόβλητα, σύμφωνα με τις διατάξεις του κανονισμού (ΕΚ) αριθ. 1774/2002 και ιδίως το άρθρο 4 παράγραφος 2.

12. Τα κράτη μέλη διενεργούν συχνά επίσημους ελέγχους για να διαπιστώνουν την ορθή εφαρμογή του παρόντος τμήματος, μεριμνούν δε για τη θέσπιση μέτρων ώστε να αποφεύγεται οποιαδήποτε μόλυνση, ιδίως στα σφαγεία, στα εργαστήρια τεμαχισμού ή σε άλλους χώρους απομάκρυνσης ειδικών υλικών κινδύνου, όπως τα κρεοπωλεία ή οι εγκαταστάσεις που αναφέρονται στο σημείο 5 στοιχείο γ).

Συγκεκριμένα, τα κράτη μέλη θεσπίζουν σύστημα με το οποίο εξασφαλίζεται και ελέγχεται ότι:

α) τα ειδικά υλικά κινδύνου που χρησιμοποιούνται για επιτρεπόμενους σκοπούς σύμφωνα με το άρθρο 1 παράγραφος 2 και τον κανονισμό (ΕΚ) αριθ. 1774/2002 χρησιμοποιούνται αποκλειστικά για τους επιτρεπόμενους σκοπούς·

β) τα ειδικά υλικά κινδύνου καταστρέφονται σύμφωνα με τον κανονισμό (ΕΚ) αριθ. 1774/2002.

13. Τα κράτη μέλη μπορούν να επιτρέψουν την αποστολή, προς άλλο κράτος μέλος, κεφαλών ή σφαγίων που περιέχουν ειδικά υλικά κινδύνου, εφόσον το κράτος μέλος αυτό έχει δεχθεί να τα παραλάβει και έχει εγκρίνει τους ειδικούς όρους που ισχύουν για τις μεταφορές αυτές.

Ωστόσο, σφάγια, ημιμόρια σφαγίων ή ημιμόρια σφαγίων που τεμαχίζονται σε όχι περισσότερα από τρία κομμάτια, και τεταρτημόρια που δεν περιλαμβάνουν άλλα ειδικά υλικά κινδύνου εκτός από τη σπονδυλική στήλη, συμπεριλαμβανομένων και των γαγγλίων της ραχιαίας ρίζας, μπορούν να εισαχθούν σε ένα κράτος μέλος ή να αποσταλούν σε άλλο κράτος μέλος χωρίς προηγούμενη συμφωνία με το εν λόγω κράτος μέλος.

14. Εφαρμόζεται ένα σύστημα ελέγχου για την αφαίρεση της σπονδυλικής στήλης, όπως ορίζεται στο σημείο 1 στοιχείο α) σημείο i). Το σύστημα περιλαμβάνει τουλάχιστον τα ακόλουθα μέτρα:

α) όταν δεν απαιτείται η αφαίρεση της σπονδυλικής στήλης, τα σφάγια ή τα κομμάτια σφαγίων των βοοειδών που περιέχουν μέρος της σπονδυλικής στήλης, επισημαίνονται με μια γαλάζια λωρίδα στην ετικέτα που αναφέρεται στον κανονισμό (ΕΚ) αριθ. 1760/2000·

β) ειδική ένδειξη του αριθμού των σφαγίων ή των κομματιών σφαγίων των βοοειδών, από τα οποία απαιτείται η αφαίρεση της σπονδυλικής στήλης και από τα οποία δεν απαιτείται η αφαίρεση της σπονδυλικής στήλης, προστίθεται στο εμπορικό παραστατικό που αναφέρεται στο άρθρο 3 παράγραφος 1 μέρος Α στοιχείο στ) σημείο ii) της οδηγίας 64/433/ΕΟΚ ή στο έγγραφο που αναφέρεται στο άρθρο 1 παράγραφος 2 της απόφασης 93/13/ΕΟΚ της Επιτροπής(2), ανάλογα με την περίπτωση·

γ) τα κρεοπωλεία διατηρούν, για τουλάχιστον ένα έτος, τα εμπορικά παραστατικά που αναφέρονται στο στοιχείο β).

15. α) Τα προϊόντα ζωικής προέλευσης που απαριθμούνται παρακάτω υπόκεινται στους περιορισμούς εισαγωγής που καθορίζονται στο στοιχείο β) σχετικά με την εισαγωγή στην Κοινότητα:

- τα ειδικά υλικά κινδύνου που αναφέρονται στο σημείο 1 στοιχείο α),

- νωπό κρέας: το κρέας που ορίζεται στην οδηγία 64/433/ΕΟΚ,

- κιμάς και παρασκευάσματα κρέατος: ο κιμάς και τα παρασκευάσματα κρέατος όπως ορίζονται στην οδηγία 94/65/EΚ(3),

- προϊόντα με βάση το κρέας: τα προϊόντα με βάση το κρέας όπως ορίζονται στην οδηγία 77/99/ΕΟΚ(4),

- άλλα προϊόντα ζωικής προέλευσης: άλλα προϊόντα ζωικής προέλευσης όπως ορίζονται στην οδηγία 77/99/ΕΟΚ,

- τετηγμένα λίπη, όπως αναφέρονται στον κανονισμό (ΕΚ) αριθ. 1774/2002,

- ζελατίνη, όπως αναφέρεται στην οδηγία 92/118/ΕΟΚ και στον κανονισμό (ΕΚ) αριθ. 1774/2002,

- τροφές ζώων συντροφιάς, όπως αναφέρονται στον κανονισμό (ΕΚ) αριθ. 1774/2002,

- προϊόντα αίματος, όπως αναφέρονται στον κανονισμό (ΕΚ) αριθ. 1774/2002,

- μεταποιημένες ζωικές πρωτεΐνες, όπως αναφέρονται στον κανονισμό (ΕΚ) αριθ. 1774/2002,

- οστά και προϊόντα με βάση τα οστά, όπως αναφέρονται στον κανονισμό (ΕΚ) αριθ. 1774/2002,

- τα υλικά της κατηγορίας 3, όπως αναφέρονται στον κανονισμό (ΕΚ) αριθ. 1774/2002.

Κάθε αναφορά σε "προϊόντα ζωικής προέλευσης" ορίζει τα προϊόντα ζωικής προέλευσης που παρατίθενται στο σημείο αυτό και δεν αφορά άλλα προϊόντα ζωικής προέλευσης που περιέχουν ή προέρχονται από αυτά τα προϊόντα ζωικής προέλευσης.

β) Όταν τα προϊόντα ζωικής προέλευσης που αναφέρονται παραπάνω και τα οποία περιέχουν υλικό που προέρχεται από βοοειδή ή αιγοπρόβατα, εισάγονται στην Κοινότητα από τρίτες χώρες ή από περιφέρειες τους, το κατάλληλο υγειονομικό πιστοποιητικό πρέπει να συνοδεύεται από δήλωση υπογεγραμμένη από την αρμόδια αρχή της χώρας παραγωγής, η οποία έχει ως εξής:

"Το προϊόν αυτό δεν περιέχει και δεν προέρχεται από:

είτε(5)

ειδικά υλικά κινδύνου, όπως ορίζονται στο παράρτημα ΧΙ κεφάλαιο Α του κανονισμού (ΕΚ) αριθ. 999/2001 που έχουν παραχθεί μετά τις 31 Μαρτίου 2001, ή μηχανικώς διαχωρισμένο κρέας που προέρχεται από οστά βοοειδών ή αιγοπροβάτων και έχει παραχθεί μετά τις 31 Μαρτίου 2001. Μετά τις 31 Μαρτίου 2001 τα βοοειδή και τα αιγοπρόβατα από τα οποία προέρχεται το προϊόν αυτό δεν εσφάγησαν ύστερα από αναισθητοποίηση με έγχυση αερίου στην κρανιακή κοιλότητα ούτε έχουν θανατωθεί με την ίδια μέθοδο ούτε έχουν σφαγεί με τεμαχισμό ύστερα από αναισθητοποίηση του κεντρικού νευρικού ιστού διά της εισαγωγής επιμήκους ραβδοειδούς οργάνου στην κρανιακή κοιλότητα.

Τα σφάγια, τα ημιμόρια και τα τεταρτημόρια σφαγίων μπορεί να περιέχουν σπονδυλική στήλη κατά την εισαγωγή·

ή(6)

υλικό βοοειδών και αιγοπροβάτων πλην αυτού που προέρχεται από ζώα που έχουν γεννηθεί, εκτραφεί συνεχώς και σφαγεί στις ακόλουθες χώρες:

- Αργεντινή

- Αυστραλία

- Μποτσουάνα

- Βραζιλία

- Χιλή

- Κόστα Ρίκα

- Ελ Σαλβαδόρ

- Ισλανδία

- Ναμίμπια

- Νέα Ζηλανδία

- Νικαράγουα

- Παναμάς

- Παραγουάη

- Σιγκαπούρη

- Σουαζιλάνδη

- Ουρουγουάη

- Βανουάτου"

(1) ΕΕ L 273 της 10.10.2002, σ. 1.

(2) ΕΕ L 9 της 15.1.1993, σ. 3.

(3) Οδηγία 94/65/ΕΚ του Συμβουλίου, της 14ης Δεκεμβρίου 1994, περί καθορισμού των υγειονομικών κανόνων για την παραγωγή και τη θέση στην αγορά κιμάδων και παρασκευασμάτων κρέατος (ΕΕ L 368 της 31.12.1994, σ. 10).

(4) Οδηγία 77/99/ΕΟΚ του Συμβουλίου, της 21ης Δεκεμβρίου 1976, περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας (ΕΕ L 26 της 31.1.1977, σ. 85). Οδηγία όπως τροποποιήθηκε τελευταία από την οδηγία 97/76/EΚ του Συμβουλίου (ΕΕ L 10 της 16.1.1998, σ. 25).

(5) Να διαγραφεί ανάλογα η μία περίπτωση.

(6) Να διαγραφεί ανάλογα η μία περίπτωση.".